






















I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Ivermectin Orion 3 mg tabletės


2.	KOKYBINĖ IR KIEKYBINĖ SUDĖTIS

Kiekvienoje tabletėje 3 mg ivermektino (ivermectinum).

Visos pagalbinės medžiagos išvardytos 6.1 skyriuje.


3.	FARMACINĖ FORMA

Tabletės.

Baltos arba beveik baltos spalvos apvali tabletė nuožulniais kraštais, kurios vienoje pusėje pažymėta „Y“, o kitoje – „16“. Maždaug 6 mm skersmens.


4.	KLINIKINĖ INFORMACIJA

4.1	Terapinės indikacijos

· Virškinimo trakto strongiloidozės (anguilulozės) gydymas.
· Patvirtintos arba įtariamos mikrofilaremijos gydymas pacientams, sergantiems Wuchereria bancrofti sukelta limfine filarioze.
· Niežų (sarkoptinio niežulio) gydymas. Gydymas yra pagrįstas, kai niežų diagnozė nustatyta klinikiniais ir (arba) parazitologiniais tyrimais. Be oficialios diagnozės gydymas nėra pagrįstas esant tik niežėjimui.

Turi būti atsižvelgiama į oficialias gaires. 

4.2	Dozavimas ir vartojimo metodas

Dozavimas
Virškinimo trakto strongiloidozės gydymas

Rekomenduojama dozė yra viena per burną vartojama 200 mikrogramų/kg kūno svorio ivermektino dozė.

Orientacinė dozė, nustatyta pagal paciento kūno svorį, yra nurodoma toliau.
	KŪNO
SVORIS (kg)
	DOZĖ
(tablečių skaičius)

	Nuo 15 iki 24
	viena

	Nuo 25 iki 35

	dvi


	Nuo 36 iki 50

	trys


	Nuo 51 iki 65

	keturios


	Nuo 66 iki 79

	penkios


	≥ 80
	šešios



Wuchereria bancrofti sukeltos mikrofilaremijos gydymas
Rekomenduojama dozė plačiam Wuchereria bancrofti sukeliamos mikrofilaremijos gydymui yra viena per burną vartojama maždaug 150–200 µg/kg kūno svorio ivermektino dozė vieną kartą kas 6 mėnesius.

Endeminiuose regionuose, kur gydymas gali būti skiriamas tik vieną kartą kas 12 mėnesių, rekomenduojama ivermektino dozė yra 300–400 µg/kg kūno svorio, kad būtų išlaikytas pakankamas mikrofilaremijos slopinimas gydomiems pacientams.

Orientacinė dozė, nustatyta pagal paciento kūno svorį, kaip aprašoma toliau:

	KŪNO
SVORIS (kg)
	DOZĖ (tablečių skaičius), kai vaistinis preparatas vartojamas vieną kartą kas 6 mėnesius
	DOZĖ (tablečių skaičius), kai vaistinis preparatas vartojamas vieną kartą kas 12 mėnesių

	Nuo 15 iki 25
	viena
	dvi

	Nuo 26 iki 44
	dvi
	keturios

	Nuo 45 iki 64
	trys
	šešios

	Nuo 65 iki 84
	keturios
	aštuonios



Jeigu svarstyklių nėra, masinėse chemoterapijos kampanijose skiriama ivermektino dozė gali būti nustatoma pagal paciento ūgį, kaip nurodoma toliau:

	ŪGIS (cm)
	DOZĖ (tablečių skaičius), kai vaistinis preparatas vartojamas vieną kartą kas 6 mėnesius
	DOZĖ (tablečių skaičius), kai vaistinis preparatas vartojamas vieną kartą kas 12 mėnesių

	Nuo 90 iki 119
	viena
	dvi

	Nuo 120 iki 140
	dvi
	keturios

	Nuo 141 iki 158
	trys
	šešios

	> 158
	keturios
	aštuonios



Niežų (sarkoptinio niežulio) gydymas
Rekomenduojama dozė yra viena per burną vartojama 200 µg/kg kūno svorio ivermektino dozė.

Paprastieji niežai
Pasveikimas gali būti laikomas neabejotinu praėjus ne mažiau kaip 4 savaitėms po vienkartinės dozės suvartojimo. Niežėjimo ar odos įbrėžimų išlikimas nėra pagrindas antram vaistinio preparato skyrimui nepraėjus 4 savaitėms po gydymo.

Antrosios dozės skyrimas per 2 savaites po pirmosios dozės turėtų būti svarstomas tik: 
· kai atsiranda naujų specifinių pažeidimų; 
· kai parazitologinis tyrimas šią dieną yra teigiamas.

Išplitę ir šašus formuojantys niežai
Esant šioms sunkios infekcijos formoms, siekiant pasveikimo, gali būti reikalinga antra ivermektino dozė per 8–15 dienų ir (arba) kartu taikoma lokali terapija.

Pastaba pacientams, kuriems gydomi niežai
Kontaktuojantys asmenys, ypač šeimos nariai ir partneriai, turi kuo greičiau atlikti medicininę apžiūrą ir, jeigu reikia, nedelsiant pradėti gydymą nuo niežų. Turi būti imamasi higienos priemonių, kad būtų išvengta pakartotinio užsikrėtimo (t. y. nagai turi būti trumpi ir švarūs), taip pat turi būti griežtai laikomasi oficialių rekomendacijų dėl drabužių ir patalynės valymo.

Senyviems pacientams
Į klinikinius ivermektino tyrimus nebuvo įtrauktas pakankamas skaičius 65 metų ir vyresnių tiriamųjų, kad būtų galima nustatyti, ar jų atsakas skiriasi nuo jaunesnių tiriamųjų atsako. Remiantis kita pranešta klinikine patirtimi, nebuvo nustatyta skirtumų tarp senyvų ir jaunesnių pacientų atsako. Apskritai, senyvus pacientus reikia gydyti atsargiai, atsižvelgiant į dažnesnius kepenų, inkstų ar širdies funkcijos sutrikimus, taip pat į gretutines ligas ar gydymą kitais vaistiniais preparatais.

Vaikų populiacija
Ivermektino saugumas vaikams, kurių kūno svoris mažesnis nei 15 kg, neištirtas.

Vartojimo metodas
Vartoti per burną.

Jaunesniems nei 6 metų vaikams tabletes prieš nuryjant reikia sutrinti.

Tabletes reikia užgerti vandeniu, reikia būti nevalgius.
Tabletę galima vartoti bet kuriuo paros metu, tačiau dvi valandas prieš vartojimą ir dvi valandas po jo negalima valgyti, nes maisto įtaka absorbcijai nėra žinoma.

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

4.4	Specialūs įspėjimai ir atsargumo priemonės

Sunkios odos nepageidaujamos reakcijos (SONR)
Buvo pranešta apie su gydymu ivermektinu susijusias sunkias odos nepageidaujamas reakcijas (SONR), įskaitant Stivenso-Džonsono sindromą (angl. Stevens-Johnson syndrome, SJS) ir toksinę epidermio nekrolizę (TEN), kurios gali būti pavojingos gyvybei ar mirtinos (žr. 4.8 skyrių). 

Skiriant vaistinio preparato, pacientams reikia paaiškinti apie požymius ir simptomus bei nurodyti atidžiai stebėti, ar neatsiranda odos reakcijų. Jeigu atsiranda šioms reakcijoms būdingų požymių ir simptomų, turi būti nedelsiant nutrauktas ivermektino vartojimas ir apsvarstytas alternatyvus gydymas. Jeigu pacientui vartojant ivermektino pasireiškė sunki odos nepageidaujama reakcija, pvz., SJS ar TEN, ivermektino vartojimas niekada negali būti atnaujintas.

Specialūs įspėjimai
Ivermektino veiksmingumas ir dozavimo schema pacientams, kurių imuninė sistema yra susilpnėjusi ir kurie gydomi nuo žarnyno strongiloidozės, nebuvo nustatyti atitinkamais klinikiniais tyrimais. Buvo pranešta apie atvejus, kai būtent tokiems pacientams po vienos ivermektino dozės pavartojimo infestacija išliko.

Ivermektinas nėra profilaktinis vaistinis preparatas nuo filarijų ar anguilulozės; nėra duomenų, įrodančių ivermektino veiksmingumą naikinti infekcines lervas ar sutrikdyti jų brendimą žmogaus organizme.

Ivermektinas neturi jokio poveikio suaugusioms Filariae rūšies kirmėlėms.

Ivermektinas nesukelia jokio palankaus poveikio esant tropiniam plaučių eozinofilijos sindromui, limfadenitui ar limfangitui, susijusiems su filarijų sukelta infekcija.

Po ivermektino vartojimo nepageidaujamų reiškinių intensyvumas ir sunkumas greičiausiai yra susiję su prieš gydymą buvusiu mikrofilarijų tankiu, ypač kraujyje. Pacientams, kurie tuo pat metu yra infekuoti Loa loa, mikrofilarijų tankis, ypač kraujyje, dažniausiai yra didelis, todėl gydomiems pacientams kyla didesnė sunkių nepageidaujamų reiškinių rizika.

Centrinės nervų sistemos (CNS) nepageidaujami reiškiniai (encefalopatijos) retai buvo pastebėti pacientams, gydytiems ivermektinu ir kartu infekuotiems dideliu Loa loa mikrofilarijų kiekiu. Todėl Loa loa endeminiuose regionuose prieš pradedant gydymą ivermektinu reikia imtis specialių atsargumo priemonių (žr. 4.8 skyrių).

Neurotoksinis poveikis, įskaitant sąmonės sutrikimus ir komą, taip pat buvo pastebėtas pacientams, kurie ivermektino vartojo nesant Loa loa infekcijos. Šie reiškiniai paprastai išnykdavo taikant palaikomąjį gydymą ir nutraukus ivermektino vartojimą (žr. 4.8 ir 4.9 skyrius). Riboti duomenys rodo, kad neurotoksinio poveikio rizika gali padidėti pacientams, kurių P-glikoproteino aktyvumas yra sumažėjęs, pvz., dėl ABCB1 geno (MDR1) funkcijos praradimo mutacijos.

Afrikoje vykdant masines chemoterapijos kampanijas, skirtas Wuchereria bancrofti sukeltai filariozei gydyti, kartu vartoti dietilkarbamazino citrato (DEC) ir ivermektino nerekomenduojama. Kitomis mikrofilarijomis, pvz., Loa loa, kartu infekuotiems pacientams gali pasireikšti sunki mikrofilaremija.

Sisteminė DEC ekspozicija tokiems pacientams gali sukelti sunkų nepageidaujamą poveikį, susijusį su greitu ir veiksmingu šio vaistinio preparato mikrofilaricidiniu poveikiu.

Po greitai veikiančių mikrofilaricidinių vaistinių preparatų, pvz., DEC, skyrimo pacientams, sergantiems onchocerkoze, buvo pranešta apie įvairaus sunkumo odos ir (arba) sistemines reakcijas (Mazzotti reakciją) ir oftalmologines reakcijas.

Šios reakcijos greičiausiai yra susijusios su uždegiminėmis reakcijomis į mikrofilarijų žūties metu išsiskiriančius skilimo produktus.

Pacientai, gydomi ivermektinu nuo onchocerkozės, taip pat gali patirti šias reakcijas, kai gydomi pirmą kartą. Po gydymo mikrofilaricidiniu vaistiniu preparatu pacientai, sergantys hiperreaktyviu onchodermatitu arba „Sowda“ (ypač stebima Jemene), gali būti labiau nei kiti linkę patirti sunkias odos nepageidaujamas reakcijas (edemą ir onchodermatito paūmėjimą).

4.5	Sąveika su kitais vaistiniais preparatais ir kitokia sąveika

Sąveikos tyrimų neatlikta.

4.6	Vaisingumas, nėštumo ir žindymo laikotarpis

Nėštumas
Iš masinių onchocerkozės gydymo kampanijų gautų duomenų apie ivermektino vartojimą nėštumo metu yra nedaug (duomenų yra mažiau kaip apie 300 nėštumų baigčių). Duomenys nerodo jokio po ivermektino vartojimo pirmuoju nėštumo trimestru pastebėto neigiamo poveikio, pvz., įgimtų formavimosi ydų, savaiminių abortų, vaisiaus mirčių/negyvagymių ir kūdikių mirčių. Iki šiol kitų epidemiologinių duomenų nėra.

Su gyvūnais atlikti tyrimai parodė toksinį poveikį reprodukcijai (žr. 5.3 skyrių); vis dėlto galima rizika žmonėms nėra žinoma.

Nėštumo metu ivermektinas turi būti vartojamas tik jeigu neabejotinai būtina.

Žindymas
Mažiau nei 2 % suvartotos ivermektino dozės išsiskiria į motinos pieną.
Saugumas naujagimiams nėra nustatytas. Ivermektino galima skirti žindymo laikotarpiu tik tuo atveju, jeigu nauda motinai yra didesnė už galimą riziką žindomam kūdikiui. Motinų, ketinančių žindyti savo kūdikius, gydymas turi būti atidėtas iki 1 savaitės po vaiko gimimo.

Vaisingumas
Ivermektinas neturėjo neigiamo poveikio žiurkių vislumui, skiriant iki 3 kartų didesnę dozė nei maksimali rekomenduojama žmogui dozė, kuri yra 200 μg/kg (skaičiuojant mg/m2/parą).

4.7	Poveikis gebėjimui vairuoti ir valdyti mechanizmus

Ivermectin Orion gebėjimo vairuoti ir valdyti mechanizmus neveikia arba veikia nereikšmingai. Galimas nepageidaujamas poveikis, toks kaip svaigulys, somnolencija, galvos svaigimas (vertigo) ir tremoras, gali paveikti kai kurių pacientų gebėjimą vairuoti ar valdyti mechanizmus (žr. 4.8 skyrių).

4.8	Nepageidaujamas poveikis

Nepageidaujamos reakcijos yra susijusios su mikrofilarijų tankiu, dažniausiai jos būna lengvos ir laikinos, tačiau jų dažnis ir sunkumas gali būti didesnis pacientams, užsikrėtusiems daugiau nei vienu parazitu, pvz., Loa loa infekcijos atveju.

Retais atvejais pacientams, kurie taip pat yra sunkiai infekuoti Loa loa, po gydymo ivermektinu gali išsivystyti sunki ar net mirtina encefalopatija.

Gydant Wuchereria bancrofti sukeltą filariozę, nepageidaujamų reakcijų intensyvumas, atrodo, nėra susijęs su doze, bet yra susijęs su mikrofilarijų tankiu kraujyje.

Po Onchocerca volvulus infekuotų pacientų gydymo ivermektinu dėl mikrofilarijų žūties gali pasireikšti šios padidėjusio jautrumo reakcijos (Mazzotti tipo reakcijų simptomai): niežėjimas, aiškus dilgėlinis bėrimas, konjunktyvitas, sąnarių skausmas, mialgija (įskaitant pilvo mialgiją), karščiavimas, edema, limfadenitas, limfadenopatijos, pykinimas, vėmimas, viduriavimas, ortostatinė hipotenzija, galvos svaigimas (vertigo), tachikardija, astenija, galvos skausmas. Šios reakcijos retai būna sunkios. Buvo pranešta apie keletą bronchų astmos pasunkėjimo atvejų.
Šiems pacientams taip pat buvo aprašyti neįprasti pojūčiai akyse, vokų edema, priekinis uveitas, konjunktyvitas, limbitas, keratitas ir chorioretinitas arba choroiditas. Šios reakcijos gali atsirasti dėl pačios ligos, tačiau kartais buvo praneštos po gydymo. Jos retai buvo sunkios ir paprastai išnykdavo be gydymo kortikosteroidais.

Aprašyti suaugusiųjų askaridžių kirmėlių išstūmimo atvejai po ivermektino vartojimo. 

Niežais sergantiems pacientams gydymo pradžioje gali pasireikšti laikinas niežėjimo paūmėjimas.

Nepageidaujamų reakcijų santrauka lentelėje
Nepageidaujamos reakcijos išdėstytos pagal dažnį, pradedant nuo dažniausių, tokis eilės tvarka:
labai dažnos (≥ 1/10), dažnos (nuo ≥ 1/100 iki < 1/10), nedažnos (nuo ≥ 1/1 000 iki < 1/100), retos (nuo ≥ 1/10 000 iki < 1/1 000), labai retos (< 1/10 000) ir dažnis nežinomas (negali būti apskaičiuotas pagal turimus duomenis).

	Organų sistemų klasė
	Labai reti
	Dažnis nežinomas 

	Kraujo ir limfinės sistemos sutrikimai
	
	Laikina eozinofilija, leukopenija/anemija1

	Metabolizmo ir mitybos sutrikimai
	
	Anoreksija1,2

	Psichikos sutrikimai
	
	Psichinės būklės pokyčiai3

	Nervų sistemos sutrikimai
	
	Encefalopatija3, sąmonės lygio prislopimas, mieguistumas (somnolencija)1, galvos svaigimas (vertigo)1,2, tremoras1, svaigulys1, ortostatinė hipotenzija2, koma, sumišimas3, stuporas3, galvos skausmas2, letargija3, sunkumas stojantis3

	Akių sutrikimai
	
	Akies hiperemija3, junginės kraujosruvos3, 4

	Kvėpavimo sistemos, krūtinės ląstos ir tarpuplaučio sutrikimai
	
	Kosulys2, gerklės skausmas2, dispnėja2,3

	Virškinimo trakto sutrikimai
	
	Pilvo skausmas1,2, vidurių užkietėjimas1, viduriavimas1, vėmimas1, pykinimas1,2, epigastriumo skausmas2, išmatų nelaikymas3

	Kepenų, tulžies pūslės ir latakų sutrikimai
	
	Ūminis hepatitas, hiperbilirubinemija

	Odos ir poodinio audinio sutrikimai
	Toksinė epidermio nekrolizė, Stivenso-Džonsono (Stevens- Johnson) sindromas 
	

	Skeleto, raumenų ir jungiamojo audinio sutrikimai
	
	Mialgija2, sąnarių skausmas2, nugaros skausmas3, kaklo skausmas3

	Inkstų ir šlapimo takų sutrikimai
	
	Šlapimo nelaikymas3, hematurija

	Lytinės sistemos ir krūties sutrikimai
	
	Sėklidžių skausmas2, nemalonus pojūtis sėklidėse2

	Bendrieji sutrikimai ir vartojimo vietos pažeidimai
	
	Karščiavimas2, šaltkrėtis2, prakaitavimas2, astenija1,2, kūno skausmas2, apsunkintas vaikščiojimas3

	Tyrimai
	
	Padidėjęs kepenų fermentų aktyvumas, padidėjęs alanino aminotransferazės aktyvumas1, padidėjęs šarminės fosfatazės aktyvumas1


1Gydant strongiloidozę.
2Gydant Wuchereria bancrofti sukeltą filariozę.
3Gydant pacientus, kuriems yra sunki Loa Loa infekcija.
4Gydant pacientus, sergančius onchocerkozę.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Svarbu vartoti rekomenduojamą dozę. Gauta pranešimų apie sąmonės lygio slopinimo ir komos atvejus perdozavus ivermektino.

Žmonėms atsitiktinai apsinuodijus nežinomu kiekiu veterinarinio ivermektino preparato (jį nurijus, injekavus arba jam patekus ant kūno paviršiaus) pasireiškė šie simptomai: bėrimas, kontaktinis dermatitas, edema, galvos skausmas, galvos svaigimas (vertigo), astenija, pykinimas, vėmimas, viduriavimas ir pilvo skausmas. Taip pat buvo pranešta apie kitokį nepageidaujamą poveikį: traukulius, ataksiją, dusulį, paresteziją ir dilgėlinę.

Gydymas atsitiktinio apsinuodijimo atveju
Simptominis gydymas ir priežiūra specializuotoje gydymo įstaigoje, prireikus skiriant skysčių pakaitalus ir hipertenzinį gydymą. Nors duomenų nėra, atrodo, kad yra tikslinga vengti gama-aminosviesto rūgšties (GASR) agonistų vartojimo gydant atsitiktinį apsinuodijimą ivermektinu.


5.	FARMAKOLOGINĖS SAVYBĖS

5.1 	Farmakodinaminės savybės

Farmakoterapinė grupė – antihelmintiniai vaistiniai preparatai, avermektinai, ATC kodas – P02CF01.

Veikimo mechanizmas
Ivermektinas yra gaminamas iš avermektinų, kurie yra išskiriami fermentuojant Streptomyces avermitilis. Jis selektyviai ir su dideliu afinitetu jungiasi prie gliutamato reguliuojamų chlorido jonų kanalų, kurių yra bestuburių nervų ir raumenų ląstelėse. Tai padidina ląstelių membranos pralaidumą chlorido jonams ir įvyksta nervų ar raumenų ląstelės hiperpoliarizacija, dėl to parazitas paralyžiuojamas ir žūsta.

Ivermektinas sąveikauja ir su kitais ligandų reguliuojamais chlorido kanalais, pavyzdžiui, su neurotransmiterio GASR reguliuojamais kanalais.

Žinduoliai neturi gliutamato reguliuojamų chlorido kanalų. Avermektinams būdingas mažas afinitetas žinduolių ligandų reguliuojamiems chlorido kanalams. Jie sunkiai prasiskverbia pro žmogaus kraujo-smegenų barjerą.

Klinikinis veiksmingumas ir saugumas
Afrikoje, Azijoje, Pietų Amerikoje, Karibų regione ir Polinezijoje atlikti klinikiniai tyrimai su pacientais, sergančiais Wuchereria bancrofti sukelta mikrofilaremija, parodė, kad vienkartinė 100 µg/kg ivermektino dozė, vartojama per burną, per savaitę po vartojimo sumažino mikrofilaremiją iki mažiau nei 1 % prieš gydymą buvusios vertės. Šie tyrimai parodė, kad gydymo poveikis priklausė tiek nuo dozės intensyvumo, tiek trukmės.

Ivermektino naudojimas masiniam populiacijos gydymui nuo mikrofilaremijos žmonėms, kurie yra vieninteliai Wuchereria bancrofti šeimininkai, gali būti naudingas siekiant sumažinti Wuchereria bancrofti perdavimą per vektorinius vabzdžius, taip nutraukiant ligos infekcinį ciklą.

Gydymas vienkartine 200 µg/kg ivermektino doze yra veiksmingas ir gerai toleruojamas pacientams, kurių imuninė sistema normali ir kurių Strongyloides stercoralis infestacija apsiriboja virškinimo traktu.

5.2	Farmakokinetinės savybės

Absorbcija
Per burną vartojant 12 mg vienkartinę ivermektino dozę tabletėmis, vidutinė pagrindinio komponento (H2B1a) didžiausia koncentracija kraujo plazmoje buvo 46,6 (± 21,9) ng/ml, ji atsirado praėjus maždaug 4 valandoms po dozės vartojimo.

Biotransformacija / Eliminacija
Koncentracija kraujo plazmoje didėja didėjant dozei maždaug dozei proporcinga tvarka. Ivermektinas absorbuojamas ir metabolizuojamas žmogaus organizme; ivermektinas ir (arba) jo metabolitai išsiskiria beveik vien tik su išmatomis, o su šlapimu išsiskiria mažiau nei 1 % vartotos dozės. In vitro tyrimas, atliktas su žmogaus kepenų mikrosomomis, rodo, kad citochromas P4503A4 yra pagrindinė izoforma, atsakinga už ivermektino metabolizmą kepenyse. Ivermektino pusinės eliminacijos laikas žmogaus organizme yra maždaug 12 valandų, o metabolitų – maždaug 3 dienos.

Ikiklinikiniai tyrimai rodo, kad ivermektinas neturi potencialo reikšmingai slopinti CYP3A4 (IC50 = 50 µM) per burną vartojant klinikines dozes, taip pat neturi potencialo slopinti kitų CYP fermentų (2D6, 2C9, 1A2 ir 2E1).

5.3	Ikiklinikinių saugumo tyrimų duomenys

Vienkartinės dozės toksinio poveikio tyrimai parodė toksinį poveikį centrinei nervų sistemai, pasireiškusį midriaze, tremoru ir ataksija skiriant dideles dozes kelioms gyvūnų rūšims (pelėms, žiurkėms ir šunims) bei vėmimu ir midriaze (beždžionėms). Po pakartotinių ivermektino dozių, artimų arba lygių patelei toksinį poveikį sukeliančioms dozėms, vartojimo kelioms gyvūnų rūšims (pelėms, žiurkėms, triušiams) buvo pastebėta vaisiaus anomalijų (gomurio nesuaugimas). Remiantis šiais tyrimais, sunku įvertinti vienkartinės mažos dozės riziką. In vitro ivermektinas genotoksinio poveikio neparodė, tačiau trūksta genotoksinio ir kancerogeninio poveikio duomenų in vivo.

Pavojaus aplinkai vertinimo tyrimai parodė, kad ivermektinas gali kelti pavojų vandens aplinkai (žr. 6.6 skyrių).


6.	FARMACINĖ INFORMACIJA

6.1	Pagalbinių medžiagų sąrašas

Celiuliozė, mikrokristalinė (E460)
Pregelifikuotas krakmolas (kukurūzų) (E1422)
Magnio stearatas (E470b)
Koloidinis silicio dioksidas, bevandenis (E551)
Citrinų rūgštis, bevandenė (E330)
Butilhidroksianizolas (E320)

6.2	Nesuderinamumas

Duomenys nebūtini.

6.3	Tinkamumo laikas

2 metai.

6.4	Specialios laikymo sąlygos

Al / Al lizdinės plokštelės
Šio vaistinio preparato laikymui specialių temperatūros sąlygų nereikalaujama. Laikyti gamintojo pakuotėje, kad vaistinis preparatas būtų apsaugotas nuo šviesos.

PVC / PVDC / Al lizdinės plokštelės
Laikyti ne aukštesnėje kaip 25 ºC temperatūroje. Laikyti gamintojo pakuotėje, kad vaistinis preparatas būtų apsaugotas nuo šviesos.

6.5	Talpyklės pobūdis ir jos turinys

Tabletės supakuotos Al / Al arba PVC / PVDC / Al lizdinėse plokštelėse.

Pakuotės dydžiai:
1, 4, 6, 8, 8 (2 pakuotės po 4), 10, 12, 16 arba 20 tablečių.
Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

Šis vaistinis preparatas gali kelti pavojų aplinkai (žr. 5.3 skyrių).

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

Orion Corporation 
Orionintie 1 
FI-02200 Espoo 
Suomija


8.	REGISTRACIJOS PAŽYMĖJIMO NUMERIS (-IAI) 

LT/1/25/5877/001 – N1
LT/1/25/5877/002 – N4
LT/1/25/5877/004 – N6
LT/1/25/5877/005 – N8
LT/1/25/5877/006 – N10
LT/1/25/5877/007 – N12
LT/1/25/5877/008 – N16
LT/1/25/5877/009 – N20


9.	REGISTRAVIMO / PERREGISTRAVIMO DATA

Registravimo data 2025 m. spalio 31 d.


10.	TEKSTO PERŽIŪROS DATA

2026 m. gegužės 13 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.
































II PRIEDAS

REGISTRACIJOS SĄLYGOS

A.	GAMINTOJAI, ATSAKINGI UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A.	GAMINTOJAI, ATSAKINGI UŽ SERIJŲ IŠLEIDIMĄ

Gamintojų, atsakingų už serijų išleidimą, pavadinimai ir adresai

[bookmark: _Hlk204542724]Glenmark Pharmaceuticals s.r.o. 
Fibichova 143
566 17 Vysoké Mýto 
Čekija

Orion Corporation Orion Pharma
Orionintie 1
FI-02200 Espoo
Suomija

Orion Corporation Orion Pharma
Joensuunkatu 7
FI-24100 Salo
Suomija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.

























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS IR VIDINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Ivermectin Orion 3 mg tabletės
ivermectinum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

1 tabletėje 3 mg ivermektino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

tabletė

1 tabletė
4 tabletės
6 tabletės
8 tabletės
8 tabletės (2 pakuotės po 4 tabletes)
10 tablečių
12 tablečių
16 tablečių
20 tablečių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP: {mm/MMMM}


9.	SPECIALIOS LAIKYMO SĄLYGOS

Al / Al lizdinės plokštelės
Laikyti gamintojo pakuotėje, kad vaistas būtų apsaugotas nuo šviesos.

PVC / PVDC / Al lizdinės plokštelės
Laikyti ne aukštesnėje kaip 25 ºC temperatūroje. Laikyti gamintojo pakuotėje, kad vaistas būtų apsaugotas nuo šviesos.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

Orion Corporation 
Orionintie 1 
FI-02200 Espoo 
Suomija


12.	REGISTRACIJOS PAŽYMĖJIMO NUMERIS (-IAI) 

LT/1/25/5877/001 – N1
LT/1/25/5877/002 – N4
LT/1/25/5877/004 – N6
LT/1/25/5877/005 – N8
LT/1/25/5877/006 – N10
LT/1/25/5877/007 – N12
LT/1/25/5877/008 – N16
LT/1/25/5877/009 – N20


13.	SERIJOS NUMERIS 

Lot: {numeris}


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

ivermectin orion


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC
SN
NN


MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Ivermectin Orion 3 mg tabletės
ivermectinum


2.	REGISTRUOTOJO PAVADINIMAS

Orion Corporation 


3.	TINKAMUMO LAIKAS

EXP: {mm/MMMM}


4.	SERIJOS NUMERIS

Lot: {numeris}


5.	KITA

























B. PAKUOTĖS LAPELIS

Pakuotės lapelis: informacija vartotojui

Ivermectin Orion 3 mg tabletės
ivermektinas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti. 
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Ivermectin Orion ir kam jis vartojamas 
2.	Kas žinotina prieš vartojant Ivermectin Orion
3.	Kaip vartoti Ivermectin Orion
4.	Galimas šalutinis poveikis 
5.	Kaip laikyti Ivermectin Orion
6.	Pakuotės turinys ir kita informacija


1.	Kas yra ir kam jis vartojamas

Ivermectin Orion sudėtyje yra veikliosios medžiagos ivermektino. Šis vaistas vartojamas kai kurių parazitų sukeliamoms infekcijoms gydyti.

Ivermectin Orion vartojamas gydyti:
· žarnyno infekciją, vadinamą žarnyno strongiloidoze (anguiluloze). Ją sukelia apvaliųjų kirmėlių rūšis, vadinama Strongyloides stercoralis;
· kraujo infekciją, vadinamą mikrofilaremija, kurią sukelia vadinamoji „limfinė filariozė“. Ją sukelia nesubrendusi kirmėlė, vadinama Wuchereria bancrofti;
· odos erkių infekciją (niežus). Ji pasireiškia, kai mažos erkės įsiskverbia po oda. Tai gali sukelti stiprų niežėjimą.

Ivermectin Orion neapsaugos Jūsų nuo apsikrėtimo šiomis infekcijomis. Ivermectin Orion neveikia suaugusių kirmėlių. Ivermectin Orion turi būti vartojamas tik tuo atveju, jeigu gydytojas patvirtino arba mano, kad Jums yra parazitine infekcija.


2.	Kas žinotina prieš vartojant Ivermectin Orion

Ivermectin Orion vartoti draudžiama:
· jeigu yra alergija ivermektinui arba bet kuriai pagalbinei šio vaisto medžiagai (jos išvardytos 6 skyriuje). Alerginės reakcijos į vaistą požymiai gali būti odos bėrimas, kvėpavimo pasunkėjimas arba karščiavimas;
· jeigu po ivermektino vartojimo buvo pasireiškęs stiprus odos bėrimas arba odos lupimasis, pūslės ir (arba) burnos opos.

Įspėjimai ir atsargumo priemonės 
Pasitarkite su gydytoju, prieš pradėdami vartoti Ivermectin Orion.

Gydymo ivermektinu metu buvo pranešta apie sunkias odos reakcijas, įskaitant Stivenso-Džonsono sindromą ir toksinę epidermio nekrolizę. Jeigu pasireiškia bet kuris iš 4 skyriuje aprašytų simptomų, susijusių su šiomis sunkiomis odos reakcijomis, nutraukite ivermektino vartojimą ir nedelsdami kreipkitės į medikus.

Pasakykite gydytojui, jeigu:
· Jūsų imuninė sistema yra nusilpusi;
· gyvenate arba buvote Afrikoje, ypač tose vietovėse, kur žmonės gali užsikrėsti parazitu, vadinamu Loa loa, dar žinomu kaip „akies kirmėlė“.

Vaisto vadinamo dietilkarbamazino citratu (DEC) vartojimas kartu su ivermektinu, siekiant gydyti kartu pasireiškiančią infekciją („upinį aklumą“), kurią sukelia kirmėlė vadinama Onchocerca volvulus, gali padidinti šalutinio poveikio, kurio kartais gali būti sunkus, riziką.

Vaikams
Neduokite šio vaisto vaikui, sveriančiam mažiau nei 15 kg, nes ivermektino saugumas vaikams nežinomas.

Kiti vaistai ir Ivermectin Orion
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Jeigu esate nėščia, šį vaistą vartokite tik tuo atveju, jeigu tai neabejotinai būtina.

Ivermektino išsiskiria į motinos pieną. Gydytojas gali nuspręsti pradėti gydymą praėjus vienai savaitei po vaiko gimimo.

Vairavimas ir mechanizmų valdymas
Vartojant Ivermectin Orion gali pasireikšti svaigulys, mieguistumas, drebulys arba sukimosi pojūtis. Tokiu atveju nevairuokite ir nenaudokite jokių įrankių bei nevaldykite mechanizmų.


3.	Kaip vartoti Ivermectin Orion

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Kaip vartoti tabletes
· Tabletes vartokite per burną.
· Vaikams iki 6 metų tabletes prieš nuryjant sutrinkite.
· Tabletes gerkite su vandeniu ir nevalgę. 
· Dvi valandas prieš tablečių vartojimą ir dvi valandas po jo nevalgykite, nes nėra žinoma, kaip maistas veikia vaisto įsisavinimą organizme.

Kiek tablečių vartoti
· Gydymui skiriama vienkartinė dozė.
· Gydytojas Jums pasakys, kiek tablečių reikia vartoti.
· Visas tabletes išgerkite vienu metu.
· Dozė (tablečių skaičius) priklauso nuo Jūsų ligos ir kūno svorio arba ūgio.

Žarnyno infekcija, vadinama „žarnyno strongiloidoze“ (anguiluloze)
Įprastinė dozė (tablečių skaičius) priklauso nuo kūno svorio ir yra pateikiama toliau:

	Svoris (kg)
	Tablečių skaičius)

	Nuo 15 iki 24
	Viena

	Nuo 25 iki 35
	Dvi

	Nuo 36 iki 50
	Trys

	Nuo 51 iki 65
	Keturios

	Nuo 66 iki 79
	Penkios

	≥ 80
	Šešios



[bookmark: _Hlk204603795]Kraujo infekcija, vadinama „mikrofilaremija“, kurią sukelia limfinė filariozė

Įprastinė dozė (tablečių skaičius) priklauso nuo kūno svorio ir yra pateikiama toliau:

	Svoris (kg)
	Tablečių skaičius, kai vaistas vartojamas vieną kartą kas 6 mėnesius
	Tablečių skaičius, kai vaistas vartojamas vieną kartą kas 12 mėnesių

	Nuo 15 iki 25
	Viena
	Dvi

	Nuo 26 iki 44
	Dvi
	Keturios

	Nuo 45 iki 64
	Trys
	Šešios

	Nuo 65 iki 84
	Keturios
	Aštuonios



-	Tokia dozė kartojama kas 6 mėnesius arba kas 12 mėnesių.

Jeigu svarstyklių nėra, dozė (tablečių skaičius) gali būti nustatoma pagal paciento ūgį, kaip nurodoma toliau:

	Ūgis (cm)
	Tablečių skaičius, kai vaistas vartojamas vieną kartą kas 6 mėnesius
	Tablečių skaičius, kai vaistas vartojamas vieną kartą kas 12 mėnesių

	Nuo 90 iki 119
	Viena
	Dvi

	Nuo 120 iki 140
	Dvi
	Keturios

	Nuo 141 iki 158
	Trys
	Šešios

	≥ 158
	Keturios
	Aštuonios



Odos erkės (niežai)
· Gydytojas skirs 200 mikrogramų dozę kiekvienam Jūsų kūno svorio kilogramui.
· 4 savaites nebus žinoma, ar gydymas buvo visiškai sėkmingas.
· Gydytojas gali nuspręsti skirti antrą vienkartinę dozę per 8–15 dienų.

Ką daryti pavartojus per didelę Ivermectin Orion dozę
Jeigu pavartojote daugiau Ivermectin Orion nei turėtumėte, nedelsdami kreipkitės į gydytoją. Pacientams, pavartojusiems per didelę ivermektino dozę, buvo pranešta apie sumažėjusį budrumą, įskaitant komą.

Pamiršus pavartoti Ivermectin Orion
Išgerkite, kai tik prisiminsite. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutinis poveikis paprastai būna nesunkus ir trunka neilgai. Jo pasireiškimo rizika yra didesnė žmonėms, užsikrėtusiems keliais parazitais, ypač jeigu užsikrėsta kirmėle „Loa loa“.

Vartojant šio vaisto, gali pasireikšti toliau išvardytas šalutinis poveikis.

Alerginės reakcijos
Jeigu pasireiškia alerginė reakcija, nedelsdami kreipkitės skubios medicininės pagalbos. Galimi simptomai yra:
· staigus karščiavimas;
· staigios odos reakcijos (pavyzdžiui, bėrimas ar niežėjimas) arba kitos sunkios odos reakcijos;
· kvėpavimo pasunkėjimas.

Nutraukite ivermektino vartojimą ir nedelsdami kreipkitės į gydytoją, jeigu pastebėsite bet kurį iš šių simptomų:
· raudonos spalvos, neiškilusios, taikinio formos arba apskritos dėmės ant liemens, dažnai su pūslėmis centre, odos lupimasis, opos burnoje, gerklėje, nosyje, lytiniuose organuose arba akyse. Prieš tokį sunkų odos bėrimą gali pasireikšti karščiavimas ir gripui būdingi simptomai (Stivenso-Džonsono sindromas, toksinė epidermio nekrolizė).

Kitas galimas šalutinis poveikis
· kai kurių laboratorinių tyrimų rezultatų pokyčiai (kepenų fermentų aktyvumo padidėjimas, bilirubino ar eozinofilų kiekio kraujyje padidėjimas);
· sąmonės lygio sumažėjimas, įskaitant komą;
· kepenų liga (ūminis hepatitas);
· kraujas šlapime. 

Toliau išvardytas šalutinis poveikis priklauso nuo to, dėl ko vartojate Ivermectin Orion. Jis taip pat priklauso nuo to, ar yra kitų infekcijų.

Žmonėms, kuriems yra žarnyno infekcija, vadinama „žarnyno strongiloidoze“ (anguiluloze), taip pat gali pasireikšti toks šalutinis poveikis:
· kai kurių laboratorinių tyrimų rezultatų pokyčiai (baltųjų kraujo kūnelių kiekio sumažėjimas (leukopenija) arba raudonųjų kraujo kūnelių kiekio sumažėjimas (anemija), kepenų funkcijos (alanino aminotransferazės) aktyvumo padidėjimas arba kepenų fermentų (šarminės fosfatazės) aktyvumo padidėjimas);
· apetito praradimas;
· mieguistumas arba galvos svaigimas (vertigo), drebėjimas arba tremoras, svaigulys;
· pilvo skausmas, vidurių užkietėjimas, viduriavimas, vėmimas, pykinimas; 
· neįprastas silpnumas;
Be to, esant „žarnyno strongiloidozei“ (anguilulozei), išmatose gali būti randamos suaugusios apvalios kirmėlės. 

Žmonėms, kuriems yra kraujo infekcija, vadinama „mikrofilaremija“, kurią sukelia limfinė filariozė, taip pat gali pasireikšti toks šalutinis poveikis:
· apetito praradimas;
· galvos svaigimas (vertigo), žemas kraujospūdis stojantis ar stovint (galite jausti svaigulį ar lengvą apsvaigimą), galvos skausmas;
· kosulys, gerklės skausmas, oro trūkumas;
· pilvo ir epigastriumo (viršutinės vidurinės pilvo dalies) skausmas, pykinimas;
· raumenų ar sąnarių skausmas;
· skausmas ar nemalonus pojūtis sėklidėse;
· karščiavimas, šaltkrėtis, prakaitavimas, neįprastas silpnumas, bendras kūno skausmas.

Žmonėms, kurie yra užsikrėtę odos erkėmis (niežais), taip pat gali pasireikšti toks šalutinis poveikis:
· niežėjimo sustiprėjimas gydymo pradžioje. Tai paprastai netrunka ilgai.

Žmonėms, kuriems yra sunki kirmėlių „Loa loa“ infekcija, taip pat gali pasireikšti toks šalutinis poveikis:
· psichikos būklės pokyčiai;
· sutrikusi smegenų funkcija (įskaitant komą), sumišimas, nereagavimas į kitus žmones, mieguistumas, sunkumas stojantis;
· vadinamosios raudonos akys (kraujagyslių išsiplėtimas arba kraujavimas akyje);
· dusulys;
· tuštinimosi kontrolės praradimas;
· nugaros ar kaklo skausmas;
· šlapinimosi kontrolės praradimas;
· sunkumas vaikščiojant.

Žmonėms, kuriems yra kirmėlių „Onchocerca volvulus“ infekcija (ji sukelia upinį aklumą), taip pat gali pasireikšti toks šalutinis poveikis:
· vadinamosios raudonos akys (kraujavimas akyje);
· specifinės uždegiminės reakcijos simptomai, tokie kaip niežulys ar bėrimas, akių infekcija (konjunktyvitas), sąnarių ar raumenų skausmas, karščiavimas, patinimas (ypač plaštakų, kulkšnių ar pėdų), limfmazgių infekcija ar patinimas, pykinimas, vėmimas, viduriavimas, žemas kraujospūdis stojantis ar stovint (galite jausti svaigulį ar lengvą apsvaigimą), galvos svaigimas (vertigo), dažnas širdies plakimas, neįprastas silpnumas, galvos skausmas;
· neįprastas pojūtis akyse, akių vokų patinimas, kelių rūšių akių infekcijos;
· astmos pasunkėjimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Ivermectin Orion

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Aliuminio / aliuminio lizdinės plokštelės
Šio vaisto laikymui specialių temperatūros sąlygų nereikalaujama. Laikyti gamintojo pakuotėje, kad vaistas būtų apsaugotas nuo šviesos.

PVC / PVDC / Al lizdinės plokštelės
Laikyti ne aukštesnėje kaip 25 ºC temperatūroje. Laikyti gamintojo pakuotėje, kad vaistas būtų apsaugotas nuo šviesos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Ivermectin Orion sudėtis
· Veiklioji medžiaga yra ivermektinas. Kiekvienoje tabletėje yra 3 mg ivermektino.
· Pagalbinės medžiagos yra mikrokristalinė celiuliozė (E460), pregelifikuotas kukurūzų krakmolas (E1422), magnio stearatas (E470b), bevandenis koloidinis silicio dioksidas (E551), bevandenė citrinų rūgštis (E330) ir butilhidroksianizolas (E320).

Ivermectin Orion išvaizda ir kiekis pakuotėje
Ivermectin Orion baltos arba beveik baltos spalvos apvali tabletė nuožulniais kraštais, kurios vienoje pusėje pažymėta „Y“, o kitoje – „16“. Maždaug 6 mm skersmens.

Pakuotės dydžiai:
1, 4, 6, 8, 8 (2 pakuotės po 4), 10, 12, 16 arba 20 tablečių lizdinėje plokštelėje.

Gali būti tiekiamos ne visų dydžių pakuotės.

Registruotojas
Orion Corporation 
Orionintie 1 
FI-02200 Espoo 
Suomija

Gamintojas
Glenmark Pharmaceuticals s.r.o. 
Fibichova 143
566 17 Vysoké Mýto 
Čekija

Orion Corporation Orion Pharma
Orionintie 1
FI-02200 Espoo
Suomija

Orion Corporation Orion Pharma
Joensuunkatu 7
FI-24100 Salo
Suomija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „ORION PHARMA“
Tel. +370 5 2769 499
El. paštas: info@orionpharma.lt

Šis vaistas Europos ekonominės erdvės valstybėse narėse registruotas tokiais pavadinimais:

Šis pakuotės lapelis paskutinį kartą peržiūrėtas 2026-05-13.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

